b'\n_START_ARTICLE_\nCat\xc3\xa0leg d\'estrelles\n_START_PARAGRAPH_\nUn cat\xc3\xa0leg d\'estrelles \xc3\xa9s un cat\xc3\xa0leg astron\xc3\xb2mic format per una llista d\'estrelles. En astronomia es fa refer\xc3\xa8ncia a una estrella esmentant els nombres o designacions d\'un cat\xc3\xa0leg. Hi ha gran quantitat de cat\xc3\xa0legs d\'estrelles que han estat constru\xc3\xafts amb diferents finalitats al llarg dels anys, aquest article fa relaciona alguns dels m\xc3\xa9s esmentats. La majoria dels cat\xc3\xa0legs m\xc3\xa9s recents es poden trobar en un format electr\xc3\xb2nic i es poden aconseguir del Centre Astron\xc3\xb2mic de Dades de la NASA, i d\'altres llocs (vegeu els enlla\xc3\xa7os externs al final).\n_START_SECTION_\nCat\xc3\xa0legs hist\xc3\xb2rics\n_START_PARAGRAPH_\nSembla que el primer cat\xc3\xa0leg del m\xc3\xb3n fou creat per Gan De, un astr\xc3\xb2nom xin\xc3\xa8s en el segle IV aC._NEWLINE_El primer cat\xc3\xa0leg d\'occident es va fer per Timocharis d\'Alexandria amb l\'ajuda d\'Ar\xc3\xadstil\xc2\xb7los. Uns 150 anys despr\xc3\xa9s aquest cat\xc3\xa0leg seria usat per Hiparc de Nicea per determinar el valor de la precessi\xc3\xb3 dels equinoccis. El cat\xc3\xa0leg d\'Hiparc (del 129 aC) esmentava 1.080 estrelles._NEWLINE_Tamb\xc3\xa9 s\'ha de deixar const\xc3\xa0ncia de l\'Almagest fet per Claudi Ptolemeu, l\'any 128, que compr\xc3\xa8n 1.028 astres._NEWLINE_El pr\xc3\xb2xim cat\xc3\xa0leg d\'estrelles del que ha quedat const\xc3\xa0ncia hist\xc3\xb2rica \xc3\xa9s el d\'Ulugh Beg, de 1437, amb 1.018. Com es pot veure, cada vegada anam a menys, i m\xc3\xa9s si es t\xc3\xa9 en compte que Tycho Brahe, el 1598 publicar\xc3\xa0 el seu cat\xc3\xa0leg del miler d\'estrelles, en realitat 1.004. S\'haur\xc3\xa0 d\'esperar el 1603 en qu\xc3\xa8 Johann Bayer publicar\xc3\xa0 Uranometria, una obra que amb 1200 estrelles supera per primera vegada l\'obra d\'Hiparc.\n_START_SECTION_\nEls cat\xc3\xa0legs de Bayer i Flamsteed\n_START_PARAGRAPH_\nDos sistemes introdu\xc3\xafts en els cat\xc3\xa0legs hist\xc3\xb2rics s\'usen encara avui. El primer prov\xc3\xa9 de l\'obra de Bayer: Uranometria, ja esmentada, i correspon a les estrelles m\xc3\xa9s brillants. Aquestes es designen per una lletra grega seguida del genitiu de la constel\xc2\xb7laci\xc3\xb3 en la que estan localitzades: per exemple, Alfa Centauri o Gamma Cygni. Vegeu: designaci\xc3\xb3 de Bayer per a m\xc3\xa9s informaci\xc3\xb3. El problema m\xc3\xa9s gran que genera la designaci\xc3\xb3 de Bayer \xc3\xa9s causat pel nombre de lletres de l\'alfabet grec (24). \xc3\x89s f\xc3\xa0cil acabar les lletres com pot passar amb les constel\xc2\xb7lacions grans com a Argo Navis. Bayer allarg\xc3\xa0 les seves llistes fins a 67 estrelles usant primer les min\xc3\xbascules de l\'alfabet llat\xc3\xad (de "a" fins a "z"), i despr\xc3\xa9s les maj\xc3\xbascules ("A" fins a "Z"). Qualcuna d\'aquestes designacions ha sobreviscut. S\'ha d\'esmentar perqu\xc3\xa8 ha servit com a punt d\'inici de la designaci\xc3\xb3 d\'estrelles variables, que comen\xc3\xa7a des de "R" passat per la "Z", llavors "RR", "RS", "RT"..."RZ", "SS", "ST"..."ZZ" i m\xc3\xa9s enll\xc3\xa0. Vegeu l\'article per a m\xc3\xa9s informaci\xc3\xb3._NEWLINE_El segon sistema prov\xc3\xa9 de l\'obra de John Flamsteed Historia Coelestis Britannica. Utilitza el genitiu de la constel\xc2\xb7laci\xc3\xb3 com a final dels noms del cat\xc3\xa0leg, per\xc3\xb2 usa nombres en lloc de l\'alfabet grec al principi. Per exemple 61 Cygni o 47 Ursae Majoris; vegeu Designaci\xc3\xb3 de Flamsteed per a m\xc3\xa9s informaci\xc3\xb3.'